Úradný vestník L 098 , 15/04/1997 S. 0015 - 0016



Rozhodnutie Komisie z 25. marca 1997, ktorým sa v zásade uznáva úplnosť dokumentácie predloženej na podrobné preskúmanie kvôli možnému zaradeniu účinnej látky pseudomonas chlororaphis do prílohy I smernice Rady 91/414/EHS o uvádzaní prípravkov na ochranu rastlín na trh (Text s významom pre EHP) (97/248/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 96/68/ES [2], a najmä na jej článok 6 ods. 3, keďže smernica Rady 91/414/EHS ustanovila vypracovanie zoznamu spoločenstva obsahujúceho účinné látky schválené na použitie do prípravkov na ochranu rastlín; keďže spoločnosť Svenska Lantmännen predložila orgánom Švédska 15. decembra 1994 dokumentáciu kvôli zaradeniu účinnej látky pseudomonas chlororaphis do prílohy I smernice; keďže švédske orgány informovali Komisiu o výsledkoch úvodného preskúmania úplnosti dokumentácie z hľadiska požiadaviek na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III uvedenej smernice; keďže žiadateľ následne v súlade s ustanoveniami článku 6 ods. 2 predložil dokumentáciu Komisii a ostatným členským štátom; keďže daná dokumentácia bola predložená Stálemu výboru pre zdravie rastlín na zasadnutí pracovnej skupiny "legislatíva" 20. marca 1996; keďže článok 6 ods. 3 smernice vyžaduje vydanie úradného potvrdenia na úrovni spoločenstva o tom, že všetku dokumentáciu je možné považovať v zásade za spĺňajúcu požiadavky na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III smernice; keďže toto potvrdenie je potrebné na to, aby bolo možné vykonať podrobné preskúmanie dokumentácie a takisto na to, aby členské štáty mohli vydať dočasné registrácie pre prípravky na ochranu rastlín, ktoré obsahujú príslušnú účinnú látku, pričom musia byť splnené podmienky stanovené v článku 8 ods. 1 smernice, a najmä podmienka o vykonaní podrobného vyhodnotenia účinnej látky a prípravku na ochranu rastlín vzhľadom na požiadavky stanovené v smernici; keďže týmto rozhodnutím sa nevylučuje možnosť žiadať od žiadateľa ďalšie údaje alebo informácie, keby sa počas podrobného preskúmania ukázalo, že takéto údaje alebo informácie sú potrebné na prijatie rozhodnutia; keďže členské štáty a Komisia súhlasia s tým, že podrobné preskúmanie dokumentácie vykoná Švédsko a podá Komisii čo najskôr, ale najneskôr do jedného roka, správu o záveroch svojho preskúmania, ktorá bude sprevádzaná všetkými odporúčaniami na zaradenie alebo nezaradenie a všetkými s tým súvisiacimi podmienkami; keďže po doručení tejto správy bude pokračovať podrobné preskúmanie s odbornými stanoviskami všetkých členských štátov v rámci Stáleho výboru pre zdravie rastlín; keďže opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 Dokumentácia, ktorú Komisii a členským štátom predložila spoločnosť Svenska Lantmännen kvôli zaradeniu účinnej látky pseudomonas chlororaphis do prílohy I smernice 91/414/EHS a ktorá bola 20. marca 1996 predložená Stálemu výboru pre zdravie rastlín, sa považuje v zásade za spĺňajúcu požiadavky na údaje a informácie stanovené v prílohe II a pre prípravok na ochranu rastlín obsahujúci príslušnú účinnú látku v prílohe III smernice. Článok 2 Toto rozhodnutie je adresované členským štátom. V Bruseli 25. marca 1997 Za Komisiu Franz Fischler člen Komisie [1] Ú. v. ES L 230, 19.8.1991, s. 1. [2] Ú. v. ES L 277, 30.10.1996, s. 25. --------------------------------------------------